Viktor Axelsen
Viktor Axelsen er en dansk badmintonspiller, der generelt anerkendes som Danmarks bedste herresinglespiller nogensinde. Som eneste dansker har han vundet både OL, VM og All England.
Viktor Axelsen var seks år, da han begyndte at spille i Odense Badminton Klub. Blot 16 år gammel blev han i 2010 ungdomsverdensmester – som første dansker i herresingle. I 2011 blev han ungdomseuropamester, og ved ungdoms-VM samme år vandt han sølv.
Som senior vandt Viktor Axelsen sit første internationale mesterskab i herresingle 2016, hvor han blev europamester – en triumf, han gentog i 2018 og 2022.
I 2017 blev han verdensmester for første gang. Ved VM i Glasgow slog han den femfoldige verdensmester fra Kina, Lin Dan (f. 1983), i finalen 22-20, 21-16. I 2022 vandt han VM-guld igen. Det skete ved VM i Tokyo, hvor han strøg til tops efter finalesejr over Kunvalut Vitidsarn (f. 2001) fra Thailand med cifrene 21-5, 21-16. Ved VM i 2014 vandt han bronze.
I 2020 vandt Viktor Axelsen All England, der efter De Olympiske Lege og VM har status som den mest prestigefyldte turnering. I finalen slog han Chou Tien Chen (f. 1990) fra Taiwan 21-13, 21-14. I 2022 vandt han igen turneringen ved at slå inderen Lakshya Sen (f. 2001) i finalen 21–10, 21–15).
I 2021 vandt Viktor Axelsen OL-guld i Tokyo (legene var skubbet et år på grund af coronapandemien). I finalen vandt han over den forsvarende olympiske mester, Chen Long (f. 1989) fra Kina, med 21-15, 21-12. Han vandt bronze ved OL i 2016.
Siden OL i 2021 har Viktor Axelsen haft status som den bedste spiller i verden. Han var derfor også favorit til at vinde guld ved VM i København i 2023, men nåede overraskende kun frem til kvartfinalerne.
Herunder er et større udpluk af Viktor Axelsens turneringssejre i herresingle i karrieren.
Som en del af det mandlige danske landshold var Viktor Axelsen i 2016 med til at vinde Thomas Cup.
Fem gange i træk fra 2015 til 2023 har han været med til at vinde hold-EM for blandede hold. I perioden 2012-2020 var han fem gange i træk med til at vinde hold-EM for mænd.
I 2021 flyttede Viktor Axelsen til Dubai i De Forenede Arabiske Emirater. Dermed forlod han det Nationale Elite Træningscenter i Brøndby. Han har siden stadig været en del af landsholdet i forbindelse med OL, verdens- og europamesterskaber samt European Games, men ikke i forbindelse med andre turneringer.
Viktor Axelsen blev af dagbladet Politiken kåret til Årets Fund i dansk idræt i 2010. I både 2017 og 2021 blev han kåret til Årets Sportsnavn af Danmarks Idrætsforbund (DIF). I 2017, 2020 og 2021 vandt han desuden B.T. Guld, der er Danmarks ældste idrætspris.
Da DIF i 2021 kårede de 125 største danske sportsnavne i forbindelse med forbundets 125-årsjubilæum, kom Viktor Axelsen blandt de otte finalister. Michael Laudrup blev kåret til dét største sportsnavn.
Badminton World Federation, BWF, har kåret ham til verdens bedste mandlige badmintonspiller to gange, i 2020/2021 og 2022.